SKRIFTLIG FORESPØRGSEL E-3116/00

af Hiltrud Breyer (Verts/ALE) til Kommissionen

(6. oktober 2000)

Om: Risikoen ved anvendelse af chlorpyrifos

Anvendelsen af insektbekæmpelsesmidlet chlorpyrifos, der er tilladt i EU, er stærkt begrænset i USA. Fra udgangen af 2001 må produkter, som indeholder stoffet chlorpyrifos, ikke længere anvendes omkring hus og have samt i skoler, børnehaver og sygehuse.

1. Er Kommissionen klar over, at insektbekæmpelsesmidlet ifølge en undersøgelse foretaget af den amerikanske miljøstyrelse EPA, hører til blandt de kemikalier, der udgør en overdreven risiko for den menneskelige sundhed?

2. Over 800 forskellige produkter er ramt af forbuddet mod insektbekæmpelsesmidlet chlorpyrifos i USA. Er Kommissionen klar over, hvilke godkendte produkter der indeholder chlorpyrifos i EU? Kan Kommissionen i givet fald fremlægge en lister over, hvilke produkter det drejer sin om?

3. Er Kommissionen klar over, at der findes alternativer til dette gamle kemiske produkt? Hvordan prøver Kommissionen at fremme indførelsen af erstatningsprodukter for chlorpyrifos?

4. Hvornår har Kommissionen til hensigt at følge USA's eksempel og begrænse anvendelsen af chlorpyrifos i EU og dermed overholde forsigtighedsprincippet?

Svar afgivet på Kommissionen vegne af David Byrne

(15. november 2000)

1. Kommissionen er klar over, at anvendelsen af chlorpyrifos er blevet begrænset i USA, har modtaget kopi af resultaterne af de amerikanske risikovurderinger og har diskuteret disse med de amerikanske myndigheder.

2. Kommissionen er i færd med at udvikle en database til opsamling af alle oplysninger om godkendte plantebeskyttelsesmidler i medlemsstaterne. Medlemsstaterne mangler dog stadig at opbygge den elektroniske grænseflade, før systemet kan fungere. Men oplysningerne er tilgængelige i de enkelte medlemsstater.

3. Kommissionen har ikke noget program, der særligt fremmer anvendelsen af alternativer til chlorpyrifos. Det er dog muligt inden for rammerne af de forskningsprogrammer, som Kommissionen støtter, at opnå støtte til forslag om integreret skadedyrsforvaltning.

4. Chlorpyrifos er et plantebeskyttelsesmiddel, der for øjeblikket er under vurdering som led i det første vurderingsprogram for eksisterende aktive stoffer, der er indledt i medfør af Kommissionens forordning (EØF) nr. 3600/92 af 11. december 1992 om de nærmere bestemmelser for iværksættelsen af første fase af det arbejdsprogram, der er omhandlet i artikel 8, stk. 2, i direktiv 91/414/EØF om markedsføring af plantebeskyttelsesmidler(1). Formålet med vurderingen er at afgøre, om dette stof kan medtages på en positivliste over aktive stoffer (bilag 1 til direktiv 91/414/EØF af 15. juli 1991 om markedsføring af plantebeskyttelsesmidler(2)), der må bruges i plantebeskyttelsesmidler i Fællesskabet. I henhold til forordningen skal rapportøren fremsende alle oplysninger, der kræves i medfør af direktivet. Dette gælder også oplysninger om stoffets indvirkning på menneskers og dyrs sundhed og på miljøet. Disse oplysninger skulle inden 13. april 1995 fremsendes til den rapporterende medlemsstat (for chlorpyrifos' vedkommende Spanien). Samme frist var gældende for eventuelle interesserede parters fremsendelse af tekniske eller videnskabelige oplysninger vedrørende de farlige virkninger, som stoffet eller dets restkoncentrationer eventuelt kan have for menneskers og/eller dyrs sundhed og/eller for miljøet. Den rapporterende medlemsstat kontrollerede samtlige indgivne oplysninger vedrørende chlorpyrifos og udarbejdede et udkast til rapport herom. Denne blev den 7. maj 1999 fremsendt til Kommissionen og de andre medlemsstater.

I overensstemmelse med den sædvanlige praksis i henhold til forordningen blev rapporten umiddelbart videregivet til ekspertvurdering (peer-review) af specialister fra fem medlemsstater med henblik på en detaljeret bedømmelse af alle områder af menneskers sundhed og miljøsikkerhed. Rapporten og resultaterne af ekspertvurderingen af chlorpyrifos blev drøftet af alle medlemsstater på mødet i juli 2000 i vurderingsarbejdsgruppen under Den Stående Komité for Plantesundhed. Der blev identificeret adskillige manglende oplysninger, og disse blev drøftet ultimo oktober 2000 på et møde med rapportøren, den rapporterende medlemsstat og Kommissionen. Konklusionerne fra mødet vil blive forelagt Den Stående Komité for Plantesundhed. Afhængig af drøftelsernes resultat vil Kommissionen rådføre sig med Den Videnskabelige Komité for Planter.

(1) EFT L 366 af 15.12.1992.

(2) EFT L 230 af 19.8.1991.